text: Club de Lectura "Llibres, cafè i avellanes": 2014
  Trobada amb l'escriptora Sílvia Soler
  El passat dimecres 17 de desembre, la tertúlia del Club de Lectura va comptar amb l'assistència de la periodista i escriptora Sílvia Soler. L'objectiu era parlar i desgranar la seva novel·la "L'estiu que comença", la qual va merèixer el Premi Ramon Llull 2013. La trobada va ser molt amena i la Sílvia ens va oferir el seu costat més proper explicant-nos com havia construït la seva novel·la i, fins i tot, ens va desvetllar algun secret. Els assistents van poder intercanviar amb ella tot allò que els havia despertat interès de "L'estiu que comença" però també d'altres novel·les seves com "Petons de diumenge". Moltes gràcies Sílvia per regalar-nos una tertúlia més que agradable!
  En el següent enllaç, podeu llegir la crònica que ha fet la Sílvia d'aquesta trobada: http://www.lletrescatalanes.cat/ca/component/k2/item/708-lletres-en-viu-silvia-soler-a-riudoms
  Publicat per Biblioteca Pública Municipal Antoni Gaudí a 12:28 Cap comentari:
  Aquest mes, el Club de Lectura està llegint la novel·la "L'estiu que comença" de la periodista i escriptora Sílvia Soler i que va merèixer el premi Ramon Llull 2013.
  La tertúlia serà el proper dimecres 17 de desembre a les 7 de la tarda a la Biblioteca i ens acompanyarà l'autora.
  Tothom està convidat a participar d'aquesta última trobada literària de l'any!
  Publicat per Biblioteca Pública Municipal Antoni Gaudí a 19:22 Cap comentari:
  25a tertúlia: Firmin
  El dimecres 22 d'octubre, el Club de Lectura es va tornar a trobar, com és costum cada mes, per parlar de la novel·la "Firmin" de Sam Savage. Si bé, en un principi, aquest llibre va causar un cert recel pel fet que el protagonista sigui una rata, la valoració conjunta i final va ser molt favorable. La història de Firmin va sorprendre per la seva capacitat d'assimilar-se als humans i per la seva crítica a la societat. La majoria dels participants a la tertúlia van destacar que, a mesura que avançaven, anaven oblidant que el protagonista era una rata i l'anaven humanitzant. En general, "Firmin" ha sorprès de manera positiva els lectors.
  Publicat per Biblioteca Pública Municipal Antoni Gaudí a 13:22 Cap comentari:
  El llibre escollit aquest mes és Firmin de l'escriptor nord-americà Sam Savage. El protagonista d'aquesta novel·la és una rata que viu i sobreviu en una llibreria d'un barri de Boston dels anys seixanta. A través de la lectura dels llibres de la botiga, aquest personatge anirà adquirint hàbits humans i intentarà fer-se amic del propietari de la llibreria. Firmin és una novel·la que desprèn, a la vegada, humor i tristesa i, sobretot, un gran amor per la literatura.
  La tertúlia d'aquest llibre tindrà lloc el dimecres 22 d'octubre a les 8 del vespre a la Biblioteca.
  Publicat per Biblioteca Pública Municipal Antoni Gaudí a 17:47 Cap comentari:
  Avançament de la temporada...
  Aquesta tardor, hi ha previstes les següents tertúlies:
  Publicat per Biblioteca Pública Municipal Antoni Gaudí a 10:00 Cap comentari:
  Durant aquests mesos d'estiu, el Club de Lectura està llegint la novel·la "Aigua per a elefants" de l'escriptora canadenca Sara Gruen. Una història d'amor apassionant i d'intriga que es desenvolupa entre feres i malabaristes de circ durant els anys de la Gran Depressió americana. Aquesta novel·la va rebre el Premi dels llibreters independents nord-americans.
  La tertúlia tindrà lloc el dimecres 17 de setembre a les 8 del vespre a la Biblioteca.
  Publicat per Biblioteca Pública Municipal Antoni Gaudí a 8:29 Cap comentari:
  Cloenda de la temporada 2013-2014
  El passat dimecres 18 de juny, tingué lloc a la Biblioteca la cloenda de la temporada 2013-2014 del Club de Lectura per a adults. En aquesta ocasió, la 23a tertúlia va comptar amb la presència de l'escriptora i periodista Isabel Olesti, autora del llibre que havíem estat lllegint: "Nou dones i una guerra. Les dones del 36", aprofitant que aquest any es commemora el 75è aniversari de la finalització de la Guerra Civil espanyola.Un llibre que desglossa la biografia de nou dones que durant aquesta època van tenir un paper molt actiu a la rereguarda, sobretot a nivell polític. Unes trajectòries fascinants que van captar l'atenció dels lectors i les lectores. Cal dir que la vetllada va ser molt agradable i amb aportacions molt interessants que van servir per aprofundir en la vessant més desconeguda d'aquest període històric. Un agraïment a tots els assistents i un d'especial a la Isabel Olesti!
  Publicat per Biblioteca Pública Municipal Antoni Gaudí a 12:21 Cap comentari:
  22a tertúlia: Seda
  "Seda" és una història d'amor. Un conte breu però que no necessita més pàgines, calen poques paraules per expressar aquest sentiment. El dimecres 21 de maig, el Club de Lectura es va citar de nou per parlar d'aquesta novel·la de l'escriptor italià Alessandro Baricco. Una proposta que va agradar molt als lectors i a les lectores, els quals van desatacar els temes de l'obsessió, la llibertat, l'intercanvi cultural i dels diferents tipus d'amor que apareixen a la trama.
  Abans de començar la tertúlia, vam aprofitar per veure el fragment inicial de la pel·lícula que porta el mateix nom i que va dirigir François Girard l'any 2008.
  Publicat per Biblioteca Pública Municipal Antoni Gaudí a 18:41 Cap comentari:
  21a tertúlia: El millor que li pot passar a un croissant
  El dimecres 30 d'abril va tenir lloc a la biblioteca una nova tertúlia del Club de Lectura. Aquesta vegada vam parlar d'una comèdia: El millor que li pot passar a un croissant de Pablo Tusset, un gènere literari que encara no havíem llegit. La majoria dels assistents van qualificar la novel·la de molt divertida i amena amb la que havien gaudit molt llegint-la. Fins i tot, alguns dels presents a la tertúlia encara se'ls escapava el riure quan recordaven alguns dels passatges de la història. Al llarg de l'intercanvi de sensacions, es van destacar dos temes. En primer lloc, la història de l'obra s'introdueix en un submón de la societat que sovint desconeixem i, en segon lloc, oposa dos extrems de personatges, el protagonista i el seu germà, que criats en el mateix ambient tenen vides completament divergents. I com no podia ser d'una altra manera... vam amenitzar la tertúlia menjant croissants!
  Publicat per Biblioteca Pública Municipal Antoni Gaudí a 17:37 Cap comentari:
  20a tertúlia: Entre dones soles
  El dimecres 19 de març va tenir lloc a la Biblioteca la 20a tertúlia del Club de Lectura. En aquesta ocasió, vam parlar de la novel·la "Entre dones soles" de l'escriptor italià Cesare Pavese. Aquesta obra, considerada un exemple de la narrativa europea de la postguerra, indaga en la psicologia del gènere femení, en la qual les protagonistes són dones. Els assistents a la tertúlia van destacar l'apatia dels personatges, les converses banals i l'avorriment de la seva vida diària, la desil·lusió i la modernitat del seu pensament, tenint en compte l'època en què es va escriure (1949). D'altra banda, van posar de manifest la complexitat de la lectura d'aquesta novel·la, degut al discurs fragmentat que la caracteritza i que dificulta el seguiment de la història. La puntuació ha estat de 5,66.
  Publicat per Biblioteca Pública Municipal Antoni Gaudí a 17:30 Cap comentari:
  Us avancem les properes lectures que farem al Club de Lectura, totes les tertúlies seran a les 8 de la tarda:
  TERTÚLIA: 19 DE MARÇ
  TERTÚLIA: 30 D'ABRIL
  TERTÚLIA: 21 DE MAIG
  TERTÚLIA: 18 DE JUNY
  Publicat per Biblioteca Pública Municipal Antoni Gaudí a 11:13 Cap comentari:
  19a tertúlia: Les flors del mas
  La tertúlia del dimecres 19 de febrer, en motiu del 2n aniversari del Club, va comptar amb l'assistència de l'escriptor riudomenc Josep M. Riu, el qual ens va parlar del seu llibre de poemes "Les flors del mas" i ens va recitar algunes de les seves creacions. La tertúlia va comptar amb una nombrosa assistència esdevenint una trobada molt agradable on alguns dels assistents es van retrobar amb vells coneguts i d'altres van descobrir el gust de llegir poesia.
  Gràcies a tots els assistents que han fet possible que el Club arribi al seu segon aniversari!
  Publicat per Biblioteca Pública Municipal Antoni Gaudí a 12:32 Cap comentari:
  Després de quasi vint trobades en les quals hem viatjat a través de les històries que hem llegit i hem descobert escriptors i escriptores de tot el món, ha arribat el moment de tornar a casa i conèixer en profunditat la literatura que es fa a Riudoms. Per aquest motiu, aquest mes estem llegint el poemari "Les flors del mas" de l'escriptor riudomenc Josep M. Riu i Margalef. I el proper dimecres 19 de febrer a les 8 de la tarda, a la tertúlia ens acompanyarà l'autor aprofitant que celebrem els dos anys d'activitat del Club. Tothom hi és benvingut!
  Publicat per Biblioteca Pública Municipal Antoni Gaudí a 19:05 Cap comentari:
  18a tertúlia: La pell freda
  El passat dimecres 22 de gener, el Club es va reunir en la que era la seva primera trobada de l'any. En aquesta ocasió, es va comentar la novel·la "La pell freda" de l'antropòleg i escriptor barceloní Albert Sánchez Piñol. En un primer moment, les opinions dels assistents a la tertúlia eren divergents, si bé tots coincidien a afirmar que la història els atrapava més a mesura que anaven llegint. Però, curiosament, després de la tertúlia les opinions inicials van canviar sent la majoria d'elles més positives. Els temes que es van tractar durant el transcurs de la tertúlia van ser: l'amor davant la solitud; els homes primitius; la por; la violència; la subordinació i la dependència. Cal destacar que la tertúlia d'aquesta novel·la va generar un debat molt interessant sobre el comportament de les persones quan són apartades de la societat.
  Publicat per Biblioteca Pública Municipal Antoni Gaudí a 19:14 Cap comentari:
  Durant aquest mes estem llegint "La pell freda", la novel·la amb què es va donar a conèixer l'escriptor i antropòleg barceloní Albert Sánchez Piñol. La història de gènere fantàstic ens transporta a una illa perduda on un antic lluitador de la independència d'Irlanda s'hi refugia quan decideix fugir de la seva societat. En aquesta illa només hi ha un habitant que viu instal·lat enmig de la violència i la paranoia. A més, el protagonista haurà de sobreviure assetjat per l'atac d'uns éssers monstruosos de pell freda que viuen a l'illa i amenacen la seva existència.
  La pell freda és un profund estudi antropològic de la relació dels homes amb la mateixa espècie i amb els èssers de les altres. I de com la solitud, l'aïllament i la por influeixen en la conducta humana sustentada en la violència i la dominació.